NOG N SLUKKIE NUWE WYN
Christo en Hetta se Geloofstorie
Ter wille van eenheid
'n Slukkie Nuwe Wyn
KOM GESELS MET CHRISTO
Elke week, sedert 2001, stuur Christo vir meer as 3000 Afrikaanssprekende mense dwarsoor die wêreld 'n Afrikaanse nuusbriefie met die titel "Nog 'n slukkie NUWE WYN" uit.
Behalwe dat hy met hulle op hierdie wyse met die Woord bedien, praat baie van hulle via epos lekker terug, of vra vrae of gebed. En dan bedien hy hulle ook so verder.
Daarom praat hy sommer van hulle as sy "internet-gemeente", want het mettertyd so 'n intieme band tussen hulle ontstaan dat hulle werklik familie van mekaar is, al is die familie oor al die kontinente van die wêreld versprei. As jy 'n behoefte het om deel hiervan te wees en ook graag die nuusbriefies wil te ontvang, epos aan Christo by nchristo@lantic.net dan stuur hy dit graag ook vir jou.
Hier is die nuutste nuusbriefie vir jou om sommer so op die webblad te lees:
Waar die Koninkryk kom, word "familie" herstel
"Maar aan almal wat Hom aangeneem het, dié wat in Hom glo, het Hy die reg gegee om kinders van God te word."
Hierdie wonderlike Bybelse waarheid, dat ek deur die enigste, ware God aangeneem is om wetlik "Sy kind" te wees, het op soveel vlakke in my lewe alles verander.
Ek het deel geword van 'n familie
Dit beteken verder dat ek deel geword het van 'n familie (die Griekse woord daarvoor is "oikos").
Oor die jare het ek ook begin ontdek dat die Griekse woord, oikos, ook "huis" beteken, en dus dui op 'n plek waar 'n mens veilig en sekuur voel. Die mense daar is werklik jou familie, wat bedoel is om jou onvoorwaardelik lief te hê.
In so 'n "oikos" of familie, gaan daar dus mense wees wat jou "pa" en "ma" en "broers en susters" in geloof, gaan wees.
Die dag, egter, toe ek besef het dat Jesus hierdie "oikos" of "familie" die hart en fondasie gemaak het van Sy Ekklesia/die ware Kerk van Jesus, was die dag wat soveel dinge skielik net vir my gekliek het!
Onthou jy byvoorbeeld, toe Jesus daar in Saggéüs se huis, met sy bekering, gesê het: Vandag het daar redding vir hierdie huis (bedoelende "familie") gekom!
Maar daardie "huis"/familie het nie net sy familie, soos in "bloedfamilie" ingesluit nie.
Hierdie "familie" sluit ook jou besigheid/bedryf/boerdery/skool in
Die oomblik toe die Goeie Nuus oor die Koninkryk van God vir hom deurgebreek het, en hy dit verstaan en begin glo het, was dit soos 'n vars stroom lewegewende suurstof wat sy huis, sy vrou en kinders, sy werksplek en sy "familie" daar, binne gestroom het.
Lees ons die verhaal van die vroeg-Christelike gemeentes in die boek, Handelinge, en in die ander briewe van die Nuwe Testament, sien ons hoe die Ekklesia letterlik van "huis tot huis" gegroei het.
Omdat die Ekklesia in die eerste plek "familie van Koning Jesus is", word ons "kinders" in hierdie familie met ons bekering.
Vriende, die Ekklesia was nooit bedoel om 'n "kerksisteem" of "organisasie" te wees waarvan ek "'n lid" word nie.
Ef. 2:19 beskryf ons as "lede van die huisgesin van God".
"Ek skryf hierdie dinge aan jou hoewel ek hoop om gou na jou toe te kom.
Ingeval my koms vertraag word, sal jy dus weet hoe iemand hom moet gedra in die huisgesin van God, dit is die gemeente van die lewende God. Die gemeente is die draer en beskermer van die waarheid."
As jy 'n bietjie hieraan gekou het, sal jy besef hoe hierdie Bybelse waarheid, naamlik dat ons in die ekklesia, in die eerste plek bedoel is om "familie van en vir mekaar te wees", maar ook dat jy dus daar op die markplek, in jou werk, besigheid, skool of universiteitskoshuis, bedoel is om die "deur of venster" te wees wat die heerlike vars stroom Koninkryk-lewe daar in moet waai in al daardie mense daar se lewens.
Ja, dit is jou rol en jou verantwoordelikheid. Hulle is jou "gemeente" en jy is Jesus se voltydse "bedienaar" daar.